Stanovisko Európskeho výboru regiónov – Stratégia boja proti antisemitizmu a podpory židovského života v EÚ (2021 – 2030)

(2022/C 375/04)

Spravodajca: János Ádám KARÁCSONY (HU/EKR), podpredseda zastupiteľstva Peštskej župy Referenčný dokument: Oznámenie Európskej komisie – Stratégia boja proti antisemitizmu a podpory židovského života v EÚ (2021 – 2030) COM(2021) 615 final

POLITICKÉ ODPORÚČANIA

EURÓPSKY VÝBOR REGIÓNOV

1. víta oznámenie s názvom Stratégia boja proti antisemitizmu a podpory židovského života v EÚ (2021 – 2030) a súhlasí s názorom Európskej komisie, že boj proti antisemitizmu je zložitá výzva a že antisemitizmus ohrozuje základy európskeho systému hodnôt. Európsky výbor regiónov by mohol prostredníctvom aktívneho zapojenia prispieť k stratégii boja proti antisemitizmu a podpory židovského života v EÚ (2021 – 2030) tým, že zabezpečí zapojenie miestnych a regionálnych samospráv do jej vykonávania. Domnieva sa, že Európska únia bez antisemitizmu musí byť spoločným cieľom všetkých miestnych a regionálnych samospráv v EÚ;

2. je znepokojený zisteniami druhého prieskumu o diskriminácii a trestných činoch z nenávisti voči židom v EÚ Skúsenosti s antisemitizmom a jeho vnímanie z roku 2018, ktorý vypracovala Agentúra Európskej únie pre základné práva (FRA), v ktorom sa potvrdilo, že deväť z desiatich židov sa domnieva, že antisemitizmus v ich krajine vzrastá a že 85 % židov považuje antisemitizmus za vážny problém;

3. víta skutočnosť, že stratégia Komisie vychádza z rozsiahlej konzultácie so zainteresovanými stranami, a to aj s národnými a regionálnymi orgánmi, židovskými komunitami a organizáciami, nezávislými expertmi a výskumníkmi, agentúrou FRA, medzinárodnými organizáciami a inými zainteresovanými stranami;

4. zdôrazňuje, že židovská kultúra je neoddeliteľnou súčasťou európskej kultúry a že židovské kultúrne dedičstvo sa musí chrániť a podporovať v mestách a regiónoch EÚ spôsobom, ktorý Európanov povedie k tomu, aby si cenili židovské kultúrne dedičstvo a považovali ho za neoddeliteľnú súčasť európskej kultúry a spôsobu života. Upriamuje pozornosť na tisícročné židovské tradície a nemerateľný výrazný prínos osôb so židovským vierovyznaním alebo pôvodom k našej spoločnej spoločnosti a kultúre. V tejto súvislosti sa domnieva, že je dôležité zintenzívniť spoluprácu medzi regiónmi a občianskou spoločnosťou;

5. víta skutočnosť, že Komisia opätovne potvrdila svoj pevný a jednoznačný záväzok k celosvetovému boju proti antisemitizmu. Súhlasí s tým, že akákoľvek forma antisemitizmu, navádzania na nenávisť alebo násilie je neakceptovateľná a nezlučiteľná s hodnotami a cieľmi Európskej únie a jej členských štátov. Tieto zásady sú nespochybniteľné. Vzhľadom na uvedené skutočnosti je nevyhnutné, aby všetky medzinárodné, národné a regionálne orgány zohľadnili prevenciu antisemitizmu a boj proti nemu vo všetkých jeho formách a vo všetkých oblastiach politiky;

6. víta záväzok Komisie nadviazať pravidelný dialóg s Európskym parlamentom a národnými parlamentmi členských štátov s cieľom podporiť rázne opatrenia v oblasti boja proti antisemitizmu a podpory židovského života, a dodáva, že prizvanie regionálnych aktérov by ešte viac zvýšilo účinnosť stratégie;

7. považuje za správny záver, ku ktorému sa dospelo v stratégii, a to že všetky formy nenávisti znižujú hodnotu človeka a sú nezlučiteľné s tým, čo EÚ predstavuje. Hoci víta, že táto stratégia je súčasťou úsilia Komisie v boji proti všetkým formám nenávisti, diskriminácie a rasizmu, domnieva sa, že je potrebné ísť o krok ďalej a vyhlásiť zásadu nulovej tolerancie antisemitizmu;

8. pripomína, že v súlade s článkom 17 ZFEÚ udržiava Európska únia otvorený, transparentný a pravidelný dialóg s cirkvami, náboženskými združeniami a nekonfesionálnymi organizáciami a že takýto dialóg by mal rozvíjať aj výbor;

Predchádzanie všetkým formám antisemitizmu a boj proti nim

9. považuje za správny záver, ku ktorému sa dospelo v stratégii, a to že medzi najbežnejšie prejavy antisemitizmu v súčasnosti patrí antisemitizmus týkajúci sa Izraela, s ktorým sa židia v Európe najčastejšie stretávajú online ( 1 )

10. plne podporuje myšlienku, že by sa pre členské štáty a ich orgány malo stať bežnou praxou používať definíciu antisemitizmu, ktorú zaviedla Medzinárodná aliancia pre pripomínanie holokaustu (IHRA), s cieľom pomôcť im identifikovať antisemitské modely a rôzne prejavy antisemitizmu. Uznanie a označenie činu za antisemitský vytvára dôveru v orgány a súdy a zvyšuje ochotu ľudí oznamovať trestné činy motivované antisemitizmom;

11. podľa uvedenej definície: a) antisemitské činy by sa mali považovať za trestné činy, ak ich tak vymedzujú príslušné právne predpisy (napríklad popieranie holokaustu alebo šírenie antisemitského materiálu). Používanie obzvlášť znevažujúcej a škodlivej terminológie (holokaust, genocída, apartheid) nemožno akceptovať ako legitímne vyjadrenie kritiky židovských skupín alebo všeobecných cieľov a konania židovského štátu; b) trestné činy by sa mali považovať za antisemitské, keď sa ciele útokov, či už sú to ľudia alebo majetok – ako sú budovy, školy, náboženské miesta a cintoríny – zvolia preto, že sú alebo sú vnímané ako židovské alebo súvisiace so židmi; c) antisemitská diskriminácia a odopieranie príležitostí alebo služieb dostupných iným by mali byť stíhané a odsúdené;

12. Únia rovnosti: akčný plán EÚ proti rasizmu na roky 2020 – 2025 , ku ktorému Výbor regiónov takisto vypracoval stanovisko víta skutočnosť, že členské štáty podporili stratégiu a už prijali záväzok predchádzať antisemitizmu prostredníctvom vnútroštátnych stratégií a bojovať proti nemu, ako aj proti iným formám diskriminácie, ako sú rasizmus, xenofóbia a extrémizmus. Jedným z príkladov je, ku ktorému Výbor regiónov takisto vypracoval stanovisko ( 2 )

13. schvaľuje konštatovanie uvedené v stratégii, že kľúčom k úspešnosti stratégie je posilnené zapojenie organizácií občianskej spoločnosti a židovských komunít, posilnenie aktívnej spolupráce s týmito subjektmi a poskytovanie finančnej podpory ich iniciatívam vyčlenením osobitných finančných prostriedkov z existujúcich programov financovania EÚ;

14. víta záväzok Komisie finančne podporovať organizácie a projekty zamerané na boj proti všetkým formám antisemitizmu a ich zaznamenávanie prostredníctvom programu Občania, rovnosť, práva a hodnoty (CERV) ( 3 ) vo výške 1,55 miliardy EUR, ako aj širokého spektra iných programov EÚ ( 4 ) s cieľom riešiť prierezový charakter antisemitizmu prostredníctvom boja proti antijudaizmu a boja proti spochybňovaniu legitímnosti Izraelského štátu, ako aj venovaním dostatočnej pozornosti pamiatke holokaustu;

15. v záujme budovania dôvery v činnosť štátu podporuje vymenovanie kontaktných osôb v rámci národných a regionálnych bezpečnostných orgánov, ako aj vytvorenie komunikačných kanálov a prijatie koordinovaných komunikačných opatrení, najmä pre prípady krízy;

16. víta rozhodnutie Komisie vytvoriť ad hoc pracovnú skupinu pre boj proti antisemitizmu ako stály útvar s cieľom podporiť vykonávanie stratégie a pomôcť koordinovať úsilie členských štátov, zástupcov židovských komunít a ďalších zainteresovaných strán. Vyzýva Komisiu, aby pri výbere zástupcov pracovnej skupiny brala osobitný ohľad na komplexnosť európskych židovských komunít s cieľom zabezpečiť rovnaké zastúpenie všetkých denominácií, resp. prúdov a náboženských hnutí;

17. je znepokojený skutočnosťou, že 44 % mladých židovských Európanov zažilo antisemitsky motivované obťažovanie ( 5 ) a domnieva sa, že je naliehavo potrebné výslovne bojovať proti antisemitským nenávistným prejavom a trestným činom z nenávisti, ako aj násilnému extrémizmu a terorizmu namiereným proti židom. Vyjadruje hlboké znepokojenie nad prieskumom, ktorý uskutočnila Agentúra pre základné práva o skúsenostiach židov s trestnými činmi z nenávisti v 12 členských štátoch Únie a podľa ktorého sa 35 % respondentov už stretlo s tvrdením, že „židia zneužívajú obete holokaustu na vlastné účely“ ( 6 ) , zatiaľ čo 53 % Európanov sa domnieva, že popieranie holokaustu je v ich krajine problémom ( 7 ) ; V tejto súvislosti výbor naliehavo žiada, aby sa urýchlene prijal návrh Európskej komisie na rozšírenie zoznamu trestných činov EÚ o nenávistné prejavy a trestné činy páchané z nenávisti, čo by umožnilo stanoviť minimálne pravidlá na vymedzenie trestných činov a sankcií v celej EÚ;

18. súhlasí s Komisiou, že pri vykonávaní stratégie zohrávajú členské štáty, ako aj miestne a regionálne subjekty mimoriadne dôležitú úlohu, pokiaľ ide o boj proti antisemitizmu a podporu židovského života. Zaväzuje sa, že sa v budúcnosti viac zameria na otázku antisemitizmu s cieľom prispieť k vykonávaniu európskej stratégie boja proti antisemitizmu a podporovať výmenu osvedčených postupov;

19. víta stratégiu európskej odbornej justičnej prípravy na roky 2021 – 2024, ktorú vypracovala Komisia na podporu programov odbornej prípravy a budovania kapacít zameraných na boj proti antisemitizmu pre odborníkov v oblasti justície a presadzovania práva, a to aj prostredníctvom Európskej siete odbornej justičnej prípravy (EJTN) a Agentúry EÚ pre odbornú prípravu v oblasti presadzovania práva (CEPOL). Zvyšovanie povedomia o antisemitizme a primeraná odborná príprava by mali byť dostupné aj miestnym a regionálnym samosprávam;

20. zdôrazňuje, že je obzvlášť dôležité, aby sa v členských štátoch zhromažďovali porovnateľné údaje týkajúce sa prejavov antisemitizmu a aby metodika a stanovenie postupov zberu údajov boli podporované prostredníctvom cieleného financovania a programov;

21. súhlasí s Komisiou, že boj proti antisemitizmu online si zasluhuje väčšiu pozornosť. Poukazuje na to, že antisemitské konšpiračné mýty, ako aj symboly, suveníry a literatúra súvisiace s nacizmom a ich šírenie online môžu viesť k radikalizácii a v konečnom dôsledku k fyzickému násiliu. Z tohto dôvodu sú mimoriadne dôležité osobitné povinnosti prevádzkovateľov, ktoré sú stanovené v ich etickom kódexe, akte o digitálnych službách a akte o digitálnych trhoch;

22. zdôrazňuje, že je dôležité venovať väčšiu pozornosť tomu, ako riešiť nezákonný obsah na platformách sociálnych médií. Pri dosahovaní tohto cieľa zohrávajú kľúčovú úlohu presadzovanie práva, súdnictvo a občianske súdne konania. Vyhlásenia urobené online alebo na sociálnych médiách, ktoré predstavujú trestný čin, by sa mali dôsledne stíhať, a preto považuje za potrebné posilniť európske a vnútroštátne právne predpisy v tejto oblasti; Preto naliehavo vyzýva členské štáty, aby urýchlene a v plnom rozsahu transponovali a vykonávali rámcové rozhodnutie o boji proti rasizmu a xenofóbii ( 8 )

Ochrana a podpora židovského života v EÚ

23. víta odhodlanie Komisie podporovať členské štáty a židovské komunity pri posilňovaní podpory synagóg a bohoslužobných miest finančnými prostriedkami vo výške 24 miliónov EUR a upozorňuje na skutočnosť, že jednotné údaje zozbierané o incidentoch by mohli Komisii spolu so Spravodajským a situačným centrom Európskej únie pomôcť preskúmať konkrétne hrozby pre židov, komunity a bohoslužobné miesta s cieľom lepšie pochopiť konkrétne bezpečnostné riziká, predchádzať im, chrániť pred nimi a reagovať na ne;

24. zdôrazňuje skutočnosť, že napriek dlhodobej prítomnosti židov v Európe 68 % Európanov tvrdí, že „nie sú informovaní“ o židovskej histórii ( 9 ) . Domnieva sa, že zvyšovanie povedomia a znalostí o židovskej histórii, náboženstve a kultúre medzi mladými ľuďmi musí byť prioritou V tejto súvislosti je mimoriadne dôležitá kvalita učebných materiálov a príručiek pre učiteľov. Nevyhnutne treba odbúrať predsudky spoločnosti a pomôcť presadzovať plné uznanie židovského života ako súčasti európskej spoločnosti;

25. víta skutočnosť, že Komisia uznala, že šport a médiá zohrávajú dôležitú úlohu pri podpore začleňovania, a poukazuje na to, že v boji proti antisemitským stereotypom a mylným predstavám môžu popri iniciatívach mimovládnych organizácií dosiahnuť väčší účinok aktívne zapojenie židovských organizácií a podpora prostredníctvom cielených programov;

26. víta európsky akčný rámec pre kultúrne dedičstvo ( 10 ) (ktorý zahŕňa osobitné opatrenie týkajúce sa židovských cintorínov v Európe), ale upozorňuje aj na skutočnosť, že v Európe existuje množstvo opustených synagóg a iných osirotených lokalít židovskej komunity. Okrem regionálnej pomoci by boli potrebné ďalšie programy na posilnenie kultúrnych koreňov Európy prostredníctvom renovácie týchto dôležitých miest a ich ochrany pred vandalizmom;

27. víta záväzok Komisie týkajúci sa vzdelávania a výskumu v oblasti židovského života, antisemitizmu a holokaustu, ako aj uznanie, že sú nevyhnutné na pochopenie antisemitizmu v súčasnosti a zabránenie tomu, aby sa takéto zverstvá opakovali. Napriek tomu je potrebné posilniť obmedzený rozsah programov OBSE ( 11 ) /ODIHR ( 12 ) a UNESCO ( 13 ) v niektorých členských štátoch;

Vzdelávanie, výskum a pripomínanie holokaustu

28. víta plán Komisie financovať celoeurópsky prieskum o antisemitských predsudkoch v celej Európskej únii, a to aj na základe skúseností mnohých členských štátov ( 14 ) , ako aj miestnych a regionálnych samospráv v celej EÚ;

29. zdôrazňuje, že hoci vzdelávanie patrí do právomoci členských štátov, je potrebné preskúmať vzdelávacie materiály o judaizme, antisemitizme, holokauste a modernom Izraeli, ktoré sa používajú v európskych vzdelávacích inštitúciách. Treba mať na pamäti, že takýto materiál by mal byť v plnom súlade s normami UNESCO, pokiaľ ide o mier, toleranciu, koexistenciu a nenásilie. Okrem toho by sa finančné prostriedky EÚ mali poskytovať na financovanie učebníc, ktoré spĺňajú všetky normy UNESCO. Je nevyhnutná primeraná odborná príprava učiteľov na všetkých úrovniach vzdelávania s cieľom riešiť antisemitizmus a bojovať proti predsudkom vo vzdelávaní a prostredníctvom vzdelávania ( 15 ) . Výmena najlepších postupov medzi odborníkmi v oblasti vzdelávania a odbornej prípravy, ako aj rôznymi úrovňami riadenia zodpovednými za navrhovanie a vykonávanie politík v oblasti vzdelávania a odbornej prípravy by mohla ďalej posilniť boj proti mylným predstavám a stereotypom;

30. vyjadruje znepokojenie nad tým, že opakovane dochádza k antisemitským činom v školách a že niektorí učitelia majú pri výučbe témy holokaustu čoraz väčšie ťažkosti, a súhlasí s tým, že učitelia by mali mať väčšie možnosti venovať sa otázke antisemitizmu, holokaustu, židovského života a histórie, a to aj v multikultúrnych triedach. Zdôrazňuje preto, že je dôležité, aby členské štáty poskytovali učiteľom – najmä učiteľom dejepisu – a riaditeľom škôl väčšiu pedagogickú podporu pri výučbe obdobia druhej svetovej vojny a všeobecnejšie pri riešení otázky antisemitizmu. Poukazuje na to, že na preskúmanie a zlepšenie učebných materiálov používaných v členských štátoch a regiónoch sú osobitne potrebné štruktúrované výmeny názorov s učiteľmi;

31. víta skutočnosť, že Komisia naďalej financuje opatrenia v členských štátoch, ktorých cieľom je systematicky potláčať antisemitizmus, ako aj podporovať židovský život na miestnej a regionálnej úrovni a propagovať znalosti o tom, že v danom regióne či na danom mieste v súčasnosti žijú a v minulosti žili židia, ako aj podporovať výmeny s miestnymi komunitami. Takéto opatrenia by sa mali podporovať aj prostredníctvom programov EÚ, ako sú Horizont Európa a CERV;

32. s potešením víta medzinárodné výskumné projekty v oblasti predchádzania antisemitizmu, ako sú porovnávacie projekty týkajúce sa spracovania témy antisemitizmu v školskom vzdelávaní, a vyzýva na ich cielené európske financovanie;

33. zdôrazňuje, že je dôležité pripomínať si hrdinský postoj nežidovských jednotlivcov v celej Európe, ktorí obetovali svoj život s cieľom pomôcť židom počas holokaustu;

34. podporuje koordinovaný a cezhraničný rozvoj viacjazyčných vzdelávacích materiálov o predchádzaní antisemitizmu a príručiek pre učiteľov, ktoré by boli digitálne a voľne dostupné;

35. považuje za nevyhnutné posilniť mechanizmy na kontrolu financovania skupín, ktoré pod zámienkou mimovládnych organizácií podporujú antisemitizmus, presadzujú iniciatívu hnutia bojkot, obmedzenie investícií a sankcie (BDS) alebo ospravedlňujú a podporujú terorizmus;

36. oceňuje prácu európskej infraštruktúry pre výskum holokaustu (EHRI) ( 16 ) a považuje za dôležité, aby sa po skončení projektu v roku 2024 zabezpečila budúcnosť nadnárodného výskumu holokaustu, jeho pripomínania si a vzdelávania o ňom. Ide o výskumnú iniciatívu v oblasti holokaustu, ktorá dostáva najviac finančných prostriedkov EÚ na svete;

Vedenie celosvetového boja proti antisemitizmu

37. víta uznanie Komisie, že Izrael je kľúčovým partnerom Európskej únie v celosvetovom boji proti antisemitizmu. Okrem toho plne podporuje spoluprácu s ad hoc pracovnou skupinou, ktorú zriadila Európska komisia, a s pracovnou skupinou Európskeho parlamentu pre boj proti antisemitizmu;

38. zdôrazňuje význam zapojenia národných, regionálnych a miestnych orgánov, ako aj židovských komunít a občianskej spoločnosti na posilnenie legitimity akčného plánu a účinnejší boj proti antisemitizmu v Európe; Takisto je dôležité vymieňať si osvedčené postupy medzi jednotlivými krajinami a miestnymi a regionálnymi samosprávami vrátane cieľov a opatrení stanovených v oblasti vzdelávania, legislatívy alebo výskumu, ktoré vypracovali rôzne úrovne riadenia a občianska spoločnosť;

39. keďže miestne a regionálne samosprávy sú v prvej línii boja proti antisemitizmu a podpory židovského života, zastáva názor, že by mali mať možnosť zapojiť sa do výmeny informácií, pravidelných konzultácií a dialógu s inštitúciami EÚ;

40. je pripravený v prípade potreby prispieť k práci ad hoc pracovnej skupiny pre boj proti antisemitizmu zriadenej Komisiou a má záujem pozývať zástupcov skupiny na príslušné schôdze výboru;

41. bude reagovať na výzvu Komisie ísť príkladom a prijať opatrenia v oblasti náboru a výberu zamestnancov na zlepšenie reprezentatívnosti v radoch svojich zamestnancov.

V Bruseli 29. júna 2022 Predseda Európskeho výboru regiónov Vasco ALVES CORDEIRO

(1) 79 % európskych židov sa cíti byť obviňovanými za niečo, čo robí Izraelský štát. 69 % uvádza, že arabsko-izraelský konflikt má dosah na ich pocit bezpečnosti (druhý prieskum FRA z roku 2018: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf).

(2) COR-2020-04617.

(3) C(2021) 2699 final: https://ec.europa.eu/info/sites/default/files/c_2021_2699_f1_commission_implementing_decision_en_v3_p1_1177590.pdf); program CERV: https://ec.europa.eu/info/funding-tenders/opportunities/portal/screen/programmes/cerv.

(4) Program Spravodlivosť, Horizont Európa, Kreatívna Európa, Erasmus+, Fond pre vnútornú bezpečnosť, fondy politiky súdržnosti, Nástroj susedstva a rozvojovej a medzinárodnej spolupráce – Globálna Európa (NDICI – Globálna Európa) a nástroj predvstupovej pomoci (IPA).

(5) Young Jewish Europeans, Perceptions and experiences of antisemitism (Mladí židovskí Európania: vnímanie antisemitizmu a skúsenosti s ním) https://fra.europa.eu/sites/default/files/fra_uploads/fra-2019-young-jewish-europeans_en.pdf.

(6) Experiences and perceptions of antisemitism – Second survey on discrimination and hate crime against Jews in the EU (Skúsenosti a vnímanie antisemitizmu – Druhý prieskum o diskriminácii a trestných činoch z nenávisti namierených proti židom v EÚ), Agentúra pre základné práva, 2018: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf.

(7) Osobitný Eurobarometer 484, Vnímanie antisemitizmu, 2019: https://europa.eu/eurobarometer/surveys/detail/2220.

(8) Rámcové rozhodnutie Rady 2008/913/SVV z 28. novembra 2008, https://eur-lex.europa.eu/legal-content/SK/TXT/?uri=CELEX%3a32008F0913&msclkid=4ce50456ac4611ec8090609a91eb739d.

(9) Prieskumy – Eurobarometer (europa.eu).

(10) Európsky akčný rámec pre kultúrne dedičstvo.

(11) OBSE: Organizácia pre bezpečnosť a spoluprácu v Európe.

(12) ODIHR: Úrad OBSE pre demokratické inštitúcie a ľudské práva.

(13) UNESCO: Organizácia Spojených národov pre vzdelávanie, vedu a kultúru.

(14) Kovács, A., Fischer, G., Antisemitic Prejudices in Europe: Survey in 16 European Countries (Prieskum o antisemitských predsudkoch v Európe v 16 európskych krajinách), Action and Protection League, 2021: European antisemitism survey – APL – Action & Protection League (apleu.org).

(15) Addressing Anti-Semitism in Schools: Training Curricula, spoločná publikácia Úradu OBSE pre demokratické inštitúcie a ľudské práva (ODIHR) a UNESCO.

(16) https://www.ehri-project.eu/.